Hvis drømmen om endnu en Norskov-sæson skal blive til virkelighed, skal Frederikshavn Kommune skaffe 1,25 millioner kroner, og ikke ”kun” 600.000 kroner, som ellers var på tale i første omgang. Det fremgår af den dagsorden, som gælder for Økonomiudvalgets møde onsdag. I sidste uge besluttede et enigt Kultur- og Fritidsudvalg, at kommunen skal finde 600.000 kroner til produktionen af seks nye Norskov-afsnit. Men når politikerne i Økonomiudvalget holder møde onsdag, er tallet steget til 1.250.000 kroner. Det oplyser Kanal Frederikshavn. Kommunen vil som udgangspunkt holde fast i de 600.000 kroner som direkte støtte og samtidig forsøge at finde den ønskede finansiering i et samarbejde mellem kommunen, andre lokale offentlige og regionale samarbejdspartnere og ved bidrag fra private parter. Denne finansieringsmodel blev også brugt i første sæson, hvor Frederikshavn Havn bevilgede 1,7 millioner kroner i direkte støtte til Norskov.

Opsummering:
Frederikshavn Kommune skal skaffe 1.250.000 kroner, hvis ønsket om endnu en sæson af Norskov skal blive en realitet.